penater
Penater er i romersk religion guddomme, som beskytter hus og hjem. De myteløse guder dyrkedes ligesom larerne i privathjem, i Vestatemplet og som romerfolkets penater i et tempel på Velia i Rom. Når Vergil lader Æneas tage statuer af Trojas penater med sig på flugten til Italien, giver han penaterne en litterær rolle, som ikke genfindes i kulten af disse ærkeromerske guder.